TASCO บวกสวนตลาด รับผลดีน้ำมันดิบร่วง-ส่วนต่างราคายางมะตอยเพิ่มสูงขึ้น
TASCO บวกสวนตลาด รับผลดีน้ำมันดิบร่วง-ส่วนต่างราคายางมะตอยเพิ่มสูงขึ้น ล่าสุด ณ เวลา 10.17 น.ราคาอยู่ที่ 32.00 บาท บวก 0.75 บาท หรือ 2.40% มูลค่าการซื้อขาย 125.64 ล้านบาท
9 ก.พ. 2559

ผู้สื่อข่าวรายงานว่า ราคาหุ้น บริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.17 น.ราคาอยู่ที่ 32.00 บาท บวก 0.75 บาท หรือ 2.40% มูลค่าการซื้อขาย 125.64 ล้านบาท โดยราคาหุ้นเปิดตลาดที่ 31.50 บาท ต่ำสุดที่ 31.50 บาท สูงสุดที่ 32.25 บาท
โดย บล.เมย์แบงก์ กิมเอ็ง ระบุในบทวิเคราะห์(9 ก.พ.)  TASCO ราคาเหมาะสม 45.00 บาท คาดว่าราคาหุ้นจะได้ Sentiment เชิงบวก หลังราคาน้ำมันดิบเมื่อคืนนี้ ได้แก่ NYMEX -3.8% และ BRENT -3.5% dod เนื่องจาก TASCO เป็น 1 ในบริษัทที่ได้ประโยชน์จากการปรับตัวลงของราคาน้ำมันดิบ และจะส่งผลให้ส่วนต่างราคายางมะตอยเพิ่มสูงขึ้น
ทั้งนี้  หากกำไรสุทธิไตรมาส 4/58 ออกมาใกล้กับคาดการณ์ จะส่งผลให้กำไรสุทธิปี 2558 เติบโตสูงถึง 326% จากปีก่อนเป็น 5,117 ล้านบาท
ขณะเดียวกันยังคงมุมมองเชิงบวกต่อผลประกอบการปี 2559 จากแรงหนุนของยอดขายยางมะตอยที่ 2.7 ล้านตัน แบ่งเป็นส่งออก 2.2 ล้านตัน และในประเทศที่  5 แสนตัน ตามความต้องการที่เพิ่มขึ้นจากแผนลงทุนขนาดใหญ่ของภาครัฐฯ ดังนั้นคาดว่ากำไรสุทธิปี 2559 จะทำระดับสูงสุดใหม่ที่ 5,314 ล้านบาท อีกทั้ง  Valuation ไม่แพง ซื้อขายระดับ PER2559 ที่ 9.1 เท่า ต่ำกว่าค่าเฉลี่ยของกลุ่มรับวัสดุก่อสร้างที่12.7 เท่า
 